تقييم المطعم: طبعا انا توقعت انه تقليد على ستيك هاوس ولكن  
 دخلت المطعم وسألت الفلبيني عن البراند هذا قال لي انه سعودي وهذا اول فرع لهم حسب كلامه 
  
 فإذا كان المستوى من هذا النوع فشئ طيب حقيقه ان يكون فيه شئ سعودي وبهذا الجوده 
  
 انا حقيقه خذيت عندهم تندرليون ستيك وباربكيو وينقز وتشيلي تشيز والطاوق  
 حقيقه انا اعجبني اكلهم واعجبني المكان واعجبني البارتشن الي اذا سكرت الستاره تحس براحه  
  
 ايش اعجبني في هذا المطعم 
  
 1- الجلسات حلوه والديكورات ممتازه اعجبتني سواء كانت تقليد او غير تقليد 
  
 2- الاكل كان ممتاز والطعم رائع في كل الاكلات الي طلبناها 
  
 3- الوينقز ما عجبني ولا مطعم من المطاعم الي كلته عندهم مثل فرايديز - ابلبيز - تشيليز - دومينوز - بس هذولي ونقزهم غير كبار وعظمه اللحم بيضا مو سوداء مثل باقي المطاعم ومافيه زفره الدجاج بل يعتبر ممتاز وتتبيله رائعه 
  
 4- دورات المياة الله يكرمكم كانت نظيفه ودزاين جيد 
  
 وش الي ما اعجبني في هذا المطعم  
  
 1 - الجرسون الي مشغلينهم مبين انهم من الطبقه الكادحه في الفلبين وليس من المتعلمين منهم فطريقتهم في التقديم والكلام معك تبين ذلك شكلهم ارخص رواتب 
  
 2 - اكلهم قليل يعني قطعه الستيك صغيره والبطاطس قليل وهكذا يعني معليش انا دافع ستيك 89 ريال يعني اخذ لي كيلو  جايبين قطعه قد باطن الكف صغير اعتبره مقابل المبلغ 
  
 3- اسعارهم غاليه مقارنه من كبار الاسماء العالمية هل هو ارخص من ستيك هاوس لا معصي مو ارخص اغلى بكثير يعني عند ستيك هاوس تقريبا اخذنا نفس الشئ دفعنا 160 ريال وهنا كان حسابنا 207 فمعليش اسعارهم اغلى من ستيك هاوس فيه احتمال ان البقر حقهم ياكل ذهب وطبعا هذا تكلفه اغلى مثل ما تعرفون سعر الذهب غالي هالايام 
  
 4- استغربت عند الباب مكتوب Family Only هل هو علشان يوم جمعه ويخافون الاماكن ما تكفي؟ ماخذين مكان العزاب ولا ايش القصه بالصبط.  
  
 5-  الخشبه الي يعطونك ياها اول ما تدخل المنيو ما اعجبتني غير مريحه 
  
  
 كان زيارتي له اليوم عن طريق الصدفه فلم اعرف بوجود هذا المطعم ولكن عن طريق الصدفه قلنا نغير هالمره ونجرب هالمطعم 
  
  
 قمنا بإضافه الصور ولكم تحياتنا 
  
 هل سوف تزور المطعم مره اخرى مستقبلا؟ 
 نعم سوف ازوره اذا غيرو اسعارهم وزادو كميه الاكل الي مدفوع قيمته